– Det er selvfølgelig veldig skuffende, ikke bare for partiet som gjorde et «kanakas» godt valg, men også alle velgerne som har støttet oss i valget, sier gruppeleder Vidar Kleppe til NRK.

Han avfeier at det har vært uenigheter i partiet, slik som tidligere Demokratene-politiker Roy Fardal hevder:

– Vi har meldt oss ut på grunn av interne stridigheter. Vi følte det var det eneste riktige å gjøre, sier Fardal.

Han var tidlig ute med å utfordre Kleppe.

Allerede under det første møtet til den nye bystyregruppen var Fardal klar på at han ønsket å overta Kleppes posisjon.

Etter flere uenigheter har Fardal nå meldt seg ut av Demokratene sammen med Lajla Elefskaas, Olav Homme og Jorunn Aaselle Olsen.

– Vi skilles som gode venner. Vi ønsker de all mulig lykke til, sier Fardal.

– Er det flere som har meldt seg ut av partiet?

– Det er en i styret og to varamedlemmer, sier Fardal.

Det betyr at til sammen sju medlemmer i Demokratene har meldt seg ut. Ingen av dem ønsker å gi ytterlige kommentarer til hvorfor de har forlatt partiet.

De fire folkevalgte går over til å bli uavhengige i bystyret i Kristiansand. De vil samtidig komme til å støtte sentrum-venstre koalisjonen i bystyret, etter det NRK kjenner til.

Utbryterne har foreløpig ikke gått ut med hva de interne stridighetene i Demokratene går ut på. De kommer til å gi mer informasjon om dette i morgen kveld, ifølge Lajla Elefskaas.

Melder seg ut av Demokratene Du trenger javascript for å se video.

– Overraskende

Koalisjonen består av Ap, Sp, MDG, Tverrpolitisk folkeliste, Sv og Rødt.

Det betyr at ordfører Harald Furre trolig ikke får fortsette.

– Jeg er veldig overrasket over utviklingen, sier Renate Hægeland, forhandlingsleder i Høyre.

– Vi er veldig skuffet, og hadde ønsket at Harald Furre skulle fortsette videre.

Skisland slår fast at situasjonen fortsatt ikke er avklart:

– Det er fortsatt litt spennende Du trenger javascript for å se video.

Kleppe: – Skuffet

Demokratene sjokkerte da de ble det tredje største partiet i Kristiansand under årets lokalvalg med 13,4 prosent av stemmene.

Siden den gang har ingen av de andre partiene ønsket å samarbeide med dem, mye på grunn av den omstridte Facebook-siden Sørlandsnyhetene.

Partiet blir beskrevet som nasjonalistisk og har tidligere stortingsrepresentant Vidar Kleppe i spissen.

Kleppe mener det vil skje nye endringer i det politiske bildet før bystyremøtet onsdag denne uken.

– Jeg tror ikke siste ord i saken er sagt. Her kan det skje mye frem til onsdag.

– Hva da?

– Nei, følg med, sier Kleppe med et smil.

Demokratene-politiker og tidligere Sørlandsnyhetene-skribent Nils Nilsen sier nyheten om utbryterne kom som et sjokk.

– Jeg er overrasket, sier han.

PARTILEDER: Vidar Kleppe er leder for Demokratene, som ble det tredje største partiet i Kristiansand under valget. Foto: Svein Sundsdal / NRK

Spretter ikke champagnen ennå

Mye tyder nå på at det er Jan Oddvar Skisland (Ap) som blir ny ordfører i Kristiansand.

Det vil i så fall være det første maktskiftet i Kristiansand siden 1947.

– Jeg skal ikke være for bastant, men det begynner å se sånn ut nå, sier Skisland til NRK.

– Vi er 32 stykker som har hatt en fast avtale, og nå som vi er fire til som har signert med at de støtter dette, begynner det å se brukbart ut.



Skisland forteller videre at det er de fire utbryterne fra Demokratene som har tatt initiativ til å snakke med Ap om å støtte Skisland.



– Jeg er glad for at vi nå får flertall og ser ut til å bli ganske styredyktige, sier Skisland og legger til:



– Jeg skal ikke sprette champagnen før avstemningen.

I dag skal Senterpartiet ha møte, og de har sagt at de vil støtte Arbeiderpartiet dersom det er et flertall på denne siden. Med støtte fra Demokratenes fire representanter, er Skisland sikret ordførerkjedet.

Det spekuleres også i om Senterpartiet har fått tilbud om å være med i en annen koalisjon med Ole Magne Omdal (Sp) som ordfører. Omdal har tidligere vært ordfører i Iveland i flere år.